Γνωμοδότηση για την πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 3928/92 περί θεσπίσεως προτύπου προγράμματος παρατηρητών NAFO, για τα αλιευτικά σκάφη της Κοινότητας που αλιεύουν στη ζώνη της Οργάνωσης Αλιείας Βορειοδυτικού Ατλαντικού (NAFO)

(95/C 133/04)

Στις 21 Μαρτίου 1995, το Συμβούλιο αποφάσισε, σύμφωνα με τις διατάξεις των άρθρων 43 και 198 της Συνθήκης περί ιδρύσεως της Ευρωπαϊκής Οικονομικής Κοινότητας, να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε την γνωμοδότησή του στις 2 Μαρτίου 1995 με βάση την εισηγητική έκθεση της κ. Maria Luνsa Santiago.

Κατά την 324η σύνοδο ολομέλειας της 29ης και 30ής Μαρτίου 1995 (συνεδρίαση της 29ης Μαρτίου 1995) η Οικονομική και Κοινωνική Επιτροπή υιοθέτησε χωρίς ψήφους κατά και δύο αποχές την εξής γνωμοδότηση.

1. Εισαγωγή

1.1. Κατά τη 14η ετήσια συνεδρίασή της στις 14-18 Σεπτεμβρίου 1992, η Επιτροπή Αλιείας της Οργάνωσης Αλιείας Βορειοδυτικού Ατλαντικού (NAFO), ενέκρινε ένα πρότυπο πρόγραμμα εποπτείας του NAFO που συνίσταται στην αποστολή παρατηρητών στα αλιευτικά σκάφη της Κοινότητας που αλιεύουν στη ζώνη της NAFO.

1.2. Ως συμβαλλόμενο μέρος της Σύμβασης NAFO, η Ευρωπαϊκή Ένωση ενέκρινε το πρόγραμμα αυτό στον κανονισμό (ΕΟΚ) αριθ. 3928/92.

1.3. Το πρότυπο πρόγραμμα NAFO παρατάθηκε εκ νέου κατά ένα εξάμηνο και στα πλαίσια της 16ης ετήσιας συνεδρίασης στις 20-23 Σεπτεμβρίου 1994, η Επιτροπή Αλιείας της NAFO αποφάσισε να παρατείνει το πρότυπο πρόγραμμα κατά ένα ακόμη έτος, δηλαδή μέχρι τις 31 Δεκεμβρίου 1995.

1.4. Η υπό εξέταση πρόταση της Επιτροπής έχει ως αντικείμενο την τροποποίηση του κανονισμού (ΕΟΚ) αριθ. 3928/92, όσον αφορά την περίοδο εφαρμογής του, ώστε να παραταθεί το πρότυπο πρόγραμμα NAFO μέχρι τις 31 Δεκεμβρίου 1995.

2. Γενικές παρατηρήσεις

2.1. Η ΟΚΕ, ενώ δεν αντιτίθεται στην πρόταση της Επιτροπής για παράταση του προγράμματος NAFO μέχρι τις 31 Δεκεμβρίου 1995, δεν θα παραλείψει ωστόσο να διατυπώσει ορισμένες παρατηρήσεις.

2.2. Η ΟΚΕ εκφράζει έκπληξη και λύπη διότι δεν ζητήθηκε από την ΟΚΕ να γνωμοδοτήσει για τον κανονισμό (ΕΟΚ) αριθ. 3928/92, και επισημαίνει ότι αυτό γίνεται τώρα ενόψει της κατάρτισης μιας αναδρομικής γνωμοδότησης για την απόφαση που λήφθηκε το Σεπτέμβριο του 1994.

2.3. Η ΟΚΕ κρίνει ότι η παρουσία παρατηρητών στα αλιευτικά σκάφη της Κοινότητας είναι, μεταξύ άλλων, τρόπος προστασίας των αλιευτικών πόρων, και το γεγονός ότι η ΕΕ έχει αποδεχθεί το μέτρο αυτό αποτελεί ένδειξη της καλής πίστεώς της και της συμβολής της στην ορθολογική και διαρκή ανάπτυξη των αλιευτικών δραστηριοτήτων.

2.4. Η ΕΕ υποστηρίζει την ανάπτυξη σφαιρικών κατάλληλων μεθόδων διαχείρισης των πόρων στις συγκεκριμένες ζώνες και την κατανομή των δυνατοτήτων αλιείας μεταξύ των συμβαλλόμενων μερών.

2.5. Η ΟΚΕ υπενθυμίζει ότι περισσότερο από το 1/4 των αλιευμάτων που προορίζονται για ανθρώπινη κατανάλωση προέρχονται από τα διεθνή ύδατα ή από ύδατα που εμπίπτουν στη δικαιοδοσία τρίτων χωρών, μεταξύ άλλων, και εκείνων του NAFO.

2.5.1. Συνεπώς, είναι επιτακτικά αναγκαίο να προστατεύσει η ΕΕ με αποτελεσματικό τρόπο τα παραδοσιακά της δικαιώματα αλιείας στα διεθνή ύδατα, τα οποία έχουν περιορισθεί από επανειλημμένες μονομερείς αποφάσεις που ήταν επιβεβλημένες λόγω της υποβάθμισης των αλιευτικών πόρων.

2.5.2. Ορισμένα μέτρα προστασίας του περιβάλλοντος δεν μπορούν στην πράξη παρά να αποτελούν ένα είδος εμπορικού προστατευτισμού με στόχο την προάσπιση των συμφερόντων των εθνικών αλιέων.

2.6. Οι αλιευτικές δραστηριότητες του κοινοτικού στόλου στη ζώνη της NAFO δεν είναι οι μόνες υπεύθυνες για την κρίσιμη κατάσταση που αντιμετωπίζουν ορισμένα είδη και για την οποία γίνεται λόγος στην πρόταση. Άλλοι παράγοντες, όπως οι μεταβολές του περιβάλλοντος και του κλίματος, η ανισορροπία μεταξύ του αριθμού των θαλάσσιων ειδών και, κυρίως, η παρουσία αλιευτικών μονάδων μη συμβαλλόμενων μερών, των οποίων το ύψος των αλιευμάτων και οι μέθοδοι αλιείας δεν ελέγχονται αποτελεσματικά, παρακωλύουν την αποκατάσταση των αποθεμάτων των προαναφερθέντων ειδών.

3. Ειδικές παρατηρήσεις

3.1. Η αποτελεσματική προστασία των πόρων απαιτεί την ενίσχυση και τη διεύρυνση του υφιστάμενου γενικού προγράμματος εποπτείας για τον αποτελεσματικό έλεγχο των αλιευμάτων των σκαφών, ιδίως εκείνων που φέρουν σημαία ευκαιρίας ή των μη συμβαλλόμενων χωρών.

3.2. Η ΟΚΕ επιθυμεί να ολοκληρωθούν γρήγορα οι εργασίες κατάρτισης του διεθνούς κώδικα συμπεριφοράς για μια υπεύθυνη αλιεία, με τις οποίες ασχολείται τη στιγμή αυτή ο Παγκόσμιος Οργανισμός Τροφίμων (FAO), το οποίο θα επιτρέψει μια δίκαιη και ορθολογική πρακτική ανοιχτής θαλάσσης.

Βρυξέλλες, 29 Μαρτίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER